Komission tiedonanto

Esimerkki pk-yrityksen tunnusmerkkien täyttymistä koskevat tiedot sisältävästä ilmoituksesta

(2003/C 118/03)

Tämän tiedonannon tarkoituksena on kannustaa pk-yritysten määritelmästä annetun komission suosituksen 2003/361/EY(1) soveltamista, ja se korvaa 3 päivänä huhtikuuta 1996 annetun suosituksen 96/280/EY.

Mikroyrityksiä sekä pieniä ja keskisuuria yrityksiä on Euroopan talousalueella yhteensä noin kaksikymmentä miljoonaa. Niiden merkitys uusien työpaikkojen luomisessa on huomattavan suuri, ja ne vaikuttavat myös kilpailukykyyn. Näillä yrityksillä on mahdollisuudet tunnistaa niin kuluttajien kuin elinkeinoelämän toimijoiden uusia tarpeita, ottaa käyttöön uusia tekniikoita sekä osallistua oppisopimuskoulutukseen, ammatilliseen koulutukseen ja paikalliseen kehittämistoimintaan. Tätä kautta ne itse asiassa ohjaavat koko Euroopan unionin tuottavuuden kasvua tulevaisuudessa ja vaikuttavat EU:n mahdollisuuksiin saavuttaa Eurooppa-neuvoston Lissabonissa asettamat tavoitteet. Näin ollen keskeiseksi kysymykseksi nousee paikallisten, kansallisten ja yhteisön viranomaisten vastuu yrityspolitiikan laatimisesta siten, että näiden yritysluokkien erityistarpeet ja vahvat puolet otetaan huomioon.

Tämänsisältöisen politiikan edistäminen on komission uuden pk-yritysten määritelmän päätavoitteena. Määritelmän täsmentämisellä on parannettu oikeusvarmuutta. Määritelmää on mukautettu, jotta se vastaisi paremmin pk-yritysten eri luokkia, ja siinä otetaan myös huomioon yritysten väliset erityyppiset suhteet, joten sen avulla edistetään sijoitus- ja innovaatiotoimintaa pk-yrityksissä sekä helpotetaan yritysten välisiä kumppanuuksia. Nämä edut olisi saavutettava siten, että ne yritykset, joilla ei tosiasiallisesti ole pk-yrityksille ominaisia piirteitä eikä vaikeuksia, eivät myöskään saisi aiheettomasti hyötyä pk-yrityksille suunnatuista toimista.

Tästä suosituksesta on käyty yksityiskohtaisia neuvotteluja yrityksiä edustavien organisaatioiden kanssa ja jäsenvaltioiden ja yritystoiminnan asiantuntijoita on kuultu laajalti yrityspolitiikan ryhmässä(2). Alustavasta luonnoksesta järjestettiin Internetissä kaksi avointa kuulemismenettelyä. Yli vuoden kestäneiden valmistelujen jälkeen suosituksesta on päästy käytännössä yhteisymmärrykseen huolimatta tavoiteltujen ratkaisujen moninaisuudesta.

Kuullut tahot ovat yksimielisiä siitä, että oikeusvarmuuden parantamisen ja talouden todelliseen tilanteeseen mukauttamisen lisäksi tärkeälle sijalle on nostettava viranomaisten toimet sellaisten asiakirjojen käsittelyn yksinkertaistamiseksi ja vauhdittamiseksi, joissa edellytetään mikroyrityksen tai pienen tai keskisuuren yrityksen tunnusmerkkien täyttymistä. Tähän tarkoitukseen soveltuvana ajanmukaisena ratkaisuna pidetään yrityksille tarjottavaa mahdollisuutta laatia itse lyhyitä ilmoituksia, jotka voidaan täyttää myös verkossa ja jotka lisäksi toimivat käytännön "ohjeina" yrityksille.

Tämän tiedonannon liitteenä on tällaisen ilmoituksen malli. Se ei ole millään tavoin pakollinen, ei käyttötavaltaan eikä sisällöltään, ei yrityksille eikä jäsenvaltioiden viranomaisille, vaan se on laadittu yhdeksi mahdolliseksi esimerkiksi muiden joukossa. Ilmoitusten antaminen ei rajoita kansallisen tai yhteisön tason sääntelyn nojalla tehtäviä tarkastuksia tai todentamisia.

Siinä tapauksessa, että pk-yritysten määritelmää käyttävät jäsenvaltiot pyrkivät nopeuttamaan hallinnollisten asiakirjojen käsittelyä, olisi tietenkin suotavaa, että ilmoituksen antaminen ei lisäisi yritysten hallinnollista kokonaistaakkaa vaan että ilmoituksella mahdollisimman usein korvattaisiin muita aiemmin vaadittuja tietoja ja että se liitettäisiin mieluiten osaksi hakemusasiakirjoja, jotka koskevat osallistumista sellaisiin toimiin, joissa edellytetään pk-yrityksen tunnusmerkkien täyttymistä.

Mallia voidaan tässä tarkoituksessa käyttää liitteenä. Sitä voidaan myös täydentää, yksinkertaistaa tai mukauttaa kansallisten hallintokäytänteiden huomioon ottamiseksi. Jotta yksinkertaistamisesta saataisiin suurin mahdollinen hyöty, jäsenvaltion laatimaa samaa ilmoitusmallia olisi suotavaa käyttää kyseisen jäsenvaltion kaikissa sellaisissa hallintomenettelyissä, joissa edellytetään pk-yrityksen tunnusmerkkien täyttymistä.

Suosituksen tavoitteena on luoda yhteinen viitekehys pk-yritysten määritelmälle, joten olisi tämän tavoitteen vastaista, jos ilmoitusmallin käyttö johtaisi kyseisen määritelmän erilaisiin tulkintoihin. Sen vuoksi on huolehdittava, että kaikissa muissa samasta aiheesta laadituissa ilmoitusmalleissa kaikki suosituksen määräykset otetaan huomioon sen määrittelemiseksi, täyttääkö hakijayritys suosituksessa tarkoitetut mikroyrityksen tai pienen tai keskisuuren yrityksen tunnusmerkit. Pk-yritysten tunnusmerkkejä koskevat edellytykset määräytyvät suosituksen eikä ilmoituksen sisällön perusteella.

Tältä osin on syytä huomata, että ehdotetussa ilmoitusmallissa viitataan konsolidoiduista tilinpäätöksistä annettuun seitsemänteen neuvoston direktiiviin 83/349/ETY. Ne yritykset, jotka täyttävät jonkin kyseisen direktiivin 1 artiklassa vahvistetuista vaatimuksista, ovat vaatimusten luonteen vuoksi pk-yritysten määritelmän 3 artiklan 3 kohdassa tarkoitettuja sidosyrityksiä. Onkin aiheellista muistaa, että ne yritykset, joiden on laadittava konsolidoitu tilinpäätös kyseisen neuvoston direktiivin mukaisesti, ovat automaattisesti myös pk-yritysten määritelmässä tarkoitettuja sidosyrityksiä. Jos kyseistä seitsemättä direktiiviä muutetaan myöhemmin siten, että nämä kaksi määritelmää eroavat toisistaan, olisi ilmoitusmallia kuitenkin mukautettava tämän muutoksen huomioon ottamiseksi.

Tällaisen muutoksen voimaantuloon tarvittava aika huomioon ottaen mukautus voitaisiin tehdä mahdollisesti siinä yhteydessä kun pk-yritysten määritelmää koskevaa suositusta tulevaisuudessa muutetaan sen liitteen 9 artiklan mukaisesti.

>PIC FILE= "C_2003118FI.000701.TIF">

>PIC FILE= "C_2003118FI.000801.TIF">

>PIC FILE= "C_2003118FI.000901.TIF">

>PIC FILE= "C_2003118FI.001001.TIF">

>PIC FILE= "C_2003118FI.001101.TIF">

>PIC FILE= "C_2003118FI.001201.TIF">

>PIC FILE= "C_2003118FI.001301.TIF">

>PIC FILE= "C_2003118FI.001401.TIF">

>PIC FILE= "C_2003118FI.001501.TIF">

(1) EUVL L 124, 20.5.2003, s....

(2) Komission päätös 2000/690/EY, tehty 8 päivänä marraskuuta 2000, yrityspolitiikan ryhmän perustamisesta (EYVL L 285, 10.11.2000, s. 24).